text: Set gols al Madrid per tancar un 2021 de somni (7-0)
  Alèxia Putellas també ha culminat el seu any brillant amb un hat-trick
  El primer equip femení del Futbol Club Barcelona ha tancat el 2021 de la mateixa manera que el va començar i de la mateixa manera que ha transcorregut durant tot l'any: a la perfecció. Per fer-ho encara més poètic, la darrera victòria del 2021 ha estat contra el Madrid, tot i que no ha estat el Reial, sinó el CFF. Les blaugranes han golejat les blanques a l'Estadi Johan Cruyff (7-0) en un duel en el qual Alèxia Putellas, que ha estat la cara més destacada de l'any brillant del Barça, ha rematat els 365 dies de fantasia amb un hat-trick.
  Novament, no hi ha hagut color sobre la gespa. Les de Jonatan Giráldez han guanyat els quinze partits que han jugat en aquesta Lliga i no tenen cap intenció de deixar de fer-ho. Tenen una mitjana de gairebé sis gols per partit, amb un total de 86, i només n'han encaixat quatre. Aquest darrer partit de l'any, però, ha estat encara millor, ja que han trencat la mitjana amb una diana més de l'habitual.
  L'encarregada d'obrir la llauna ha estat la capitana, Alèxia, que ha avançat l'equip al minut dotze. Els aficionats culers només han hagut d'esperar deu minuts més per veure el segon, que ha estat en pròpia porteria, obra de Paula Ulloa. Caroline Graham Hansen, del tot recuperada dels seus problemes cardíacs, i Lieke Martens han tancat la golejada blaugrana a la primera meitat.
  A la represa, Alèxia ha sortit molt endollada per acabar d'enfonsar la llança en el cos d'un Madrid que ja ha arribat convalescent a Barcelona. La capitana ha marcat dos gols gairebé consecutius que han significat el cinquè i el sisè del Barça. Ha tancat la festa Leila Ouahabi, amb una diana al tram final del duel. No cal dir que les de Jonatan Giráldez són líders de la Primera Iberdrola, amb nou punts d'avantatge respecte al segon classificat, la Reial Societat de la catalana Natàlia Arroyo, que ha renovat el seu contracte recentment.